Роден е през 1843 година в Перущица със светското име Георги Тилев. Учи в родното си място при Христо Г. Данов. През 1867 г. е ръкоположен за свещеник и е учител в Перущица през 1868-1879 г. Основава с други местни дейци революционен комитет. През есента 1872 г. става иконом и архиерейски наместник в Татар Пазарджик. Там е по времето на априлските събития от 1876 г. Взема дейно участие в подготовката на въстание през 1876 година. Властите го обвиняват за смущенията и той е откаран в Цариград. Затворен е в Одринския и Цариградския затвор. Чужди наблюдатели се застъпват за него и е освободен след края на 1876 г.